

**Rear Admiral J. V. Bainimarama, CF(Mil),OSt.J, MSD, jssc, psc**

**Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VOSA E NA DOLAVI NI DREKETI WATER PROJECT**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Wailevu Mon. 8th Sept., 2014**

**CAKAUDROVE 1600 Hours**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Turaga na Tui Wailevu,**

**Kemuni na Turaga ni Mataqali,**

**Kemuni na Vulagi Sureti,**

**kei Kemuni na Turaga kei na Marama Lewenivanua e Dreketi.**   
Taumada au vakavinavinaka ki na vanua Vakaturaga o Dreketi e na noqu sureti meu mai dolava na veivakatorocaketki ni memuni wai.

E rekitaki na itavi oqo baleta ni sa rawa vei kemuni mo ni vakayagataka na wai ni gunu savasava.

Au via vakananumi kemuni tale, ni na vakadrodroi ni wainigunu savasava e noda dodonu yadua na lewei Viti, me vaka e vonoti koto e na yavu ni vakavulewa 2013, ka nona itavi na Matanitu me vakayacora meda vakaivotavota kece kina na lewenivanua e Viti.  
  
E vakamacalataki vei au ni oni solia na lewenivanua e Dreketi e $10,000 me nomuni itavi e na veivakatorocaketaki oqo, ka qai veivuke na Matanitu e na $18,641.90.  
  
Sa vakavotukana tu edaidai na sasaga yabaki 3 oni vakayacora voli mai na lewenivanua e Dreketi kei na Matanitu, ka’u vakavinavinaka kina vakalevu vua na iLiuliu ni veivakatorocaketaki kei kemuni na lewenivanua,  sa mai rawa vakavinaka e na nomuni veivuke kei na cakacaka vagumatua.  
  
Oqo sa ivakaraitaki vinaka ni cakacaka vata ni lewenivanua kei na Matanitu me vaka eda mai vakadinadinataka edai.  
Au sa vakamamasu kina vei kemuni meda cakacaka vata, meda tara cake na noda vanua me dua na vanua e vinaka vei keda kece na lewei Viti.

Na kena vakadrodroi yani na wai savasava e dua na tikina bibi ni noda tiko bulabula kei ira na luveda. Oya na vuna, au vinakata kina vei keda kece na lewenivanua e Viti meda gunu tiko mai e na wai savasava.

Au sa kila talega na ituvaki ni draki ko ni sotava tiko e na gauna oqo e Vanua Levu, ka sa laki vakilai talega e na ivurevure ni memuni wai. Au sa uqeti ira talega na veitabana vakamatanitu mera yadrava na tikina oqo e na kena vakarautaki tiko vei kemuni na wai savasava e na mataqali gauna vakaoqo.

COMMON IDENTITY

Au na kerea meu na vakamacala mada vakalekaleka e na ulutaga ni *‘common identity’* ka me’u na vakadodonutaka eso na itukutuku me baleta na tikina oqo. Au marautaka niu iTaukei. Ni mai tukuni tiko ni dodonu meda taqomaki keda ni da lewe lailai sa dua na lasu levu. E veivakasesei, ka vakatubu rarawa. E vaka e tukuna tiko ni ko au kei ira na wekaqu iTaukei keimami sa tu e na dua na itutu malumalumu. Na ka dina sa i koya ni oqo na gauna qaqaco duadua vei keda na iTaukei. Oqo na gauna marautaki duadua vei keda, ni sa qai uasivi cake ga na noda vei mataka.

 Ko ira na gone iTaukei ni kua era sa bula balavu ni sa daumaka cake na veiqaravai ni Tabana ni Bula. Sa levu cake na iTaukei era vuli vinaka e na kena sa sega ni saumi na vuli, sa levu cake na iTaukei era laki vuli torocake ka rawa oqori mai na sikolasivi kei na dinau ni vuli ni Matanitu. Sa vakavulici noda vosa e na veikoronivuli ni primary. E da sa rawa-ka vakalevu. Noda qele, itovo vakavanua kei na ivakarau e sa maroroi. Eda sa rokovi. Eda sa rogolevu ki vuravura.

Na vanua kece era gole kina na iTaukei era dau ni veitaqomaki sega ni ra taqomaki. Era sa laki veitaqomaki ki na Tokalau e loma e na UN. Era yaloqaqa me vaka eda sa kila. Era sega ni rere. Era sa vakarogoya na yaca ni iTaukei ki vuravura ena nodra yaloqaqa.

Eda vinakata na iTaukei me dua na matanitu e qaravi keda vinaka kei na noda matavuvale. Me ra vuli wale, vakalivalivataki, vaka wai savasava, vaka gaunisala vinaka, ka me yacovi ira yani na sala ni veitaratara e na talevoni kei na nodra vakavaletaki vakavinaka.

Sa tu na ivakadinadina ni keitou sa qaravi ira oti na iTaukei kei na lewenivanua kece e Viti – vaqaqacotaki na nodra bula na iTaukei kei na nodra bula talega na veimata tamata. Dua na tikina bibi sa i koya na kaukauwa ni nodra lewa na iTaukei na kena vakayagataki na ilavo era rawata mai na lisitaki ni nodra qele. O ira na veisaqa tiko oqo era via wirica lesu na liga ni kaloko me ra vakamalumalutaki lewenivanua tu era. Me vaka ko ni kila, au solia na ilavo ni lisi vakadodonu sara ga ki vei ira na iTaukei ni qele yadua mera qai lewa na kena vakayagataki. Ia, na SODELPA e vinakata me vakalesui tale na kaukauwa ni turaga mera qai lewa na vakayagataki ni ilavo.

Au sega ni vakasamataka rawa e dua na veidigidigi e vuravura ka laki kere ilavo tale kina na isoqosoqo vakapolitiki vei ira na lewenivanua. Ia, oqori sara ga na ka e cakava tiko na SODELPA e Viti. E ivakaraitaki ni veibeci kei na nanumi koya vakataki koya. E sega ni kauwaitaki kina na ka e ra gadreva na lewenivanua.

E ratou tukuna tiko vakaoqo ne “*Keitou kila vinaka na ivakavakayagataki ni vinaka ni nomu ilavo. Solia mai vei keitou, keitou na taura na kena levu keitou vinakataka keitou na qai lewa yani na kena me soli yani.”* Oqo na nodra ilavo dina na lewenivanua. Na ilavo ka dewa mai vei ira na nodra kawa. E vaka na  cina serau. Na ilavo ka dodonu mera maroroya ka lewa na kena ivakavakayagataki ka sega ni ra okati vaka gone.

E so na ka eratou vunautaka e veicalati. E ratou kaya ni vosa na Fijian e noda ga na iTaukei ka sega ni dodonu meda kacivi kece kina. Na vosa na Fijian e kau mai e na vosa vakavalagi. E rawa vakacava ni noda na itaukei? E noda kece na lewenivanua baleta ni ra vakatoka na kai valagi me Fiji. Oya na vuna eda kacivi kece kina meda Fijians. Me vaka e dua na tamata e lewenivanua mai Ositerelia e okati me Australian se dua e lewenivanua mai Amerika e okati me American.

Na vakaviti ni *Fiji* na Viti. Kena ibalebale e dodonu meda kacivi meda Vitians. Ia, eratou sega ni vinakata oya ka ratou tukuna ni o keda na Fijians, ka ra wili mera Fiji Islanders na kena vo. Sa kena ibalebale kevaka e dua na lewenivanua mai Ositerelia e sega ni iTaukei se Aborigenes. E dodonu me kacivi me Australian islander. Kevaka ko sega ni kai Idia damudamu ni Amerika , ia mo sa kacivi e na United States Continental.

Eda sa oka kece meda Fijian baleta ni vanua oqo e vakatokayacataka ko Captain Cook me ko *“Fiji”* sega ni ra vakatokayacataka na iTaukei. Na vosa vakavalagi oqo e baleti keda kece. E tukuni keda kece. E vakaduavatataki keda ni dua na yaca e da okati kece kina. Sa keda ikacivi kece. E da oka meda Fijians kece ka koto kina noda veimataka. Dua na vanua, dua na kena lewenivanua. Sega ni da wasei tale vaka dui kaikai, ka da valataka tiko e dua na vosa vakavalagi. Noda kacivi meda Fijian e sega ni kauta laivi noda dodonu vakaitaukei ni qele.

Me da raica talega na vosa oqo na secular state – ka dua tiko vei ira na duru ni noda yavu ni vakavulewa 2013, ka sa solia vei keda na dodonu kei na galala vaka lewenivanua. Era baci tukuna tiko eso na matalawalawa ni oqo esa vosa vakarerevaki. Era vosa vakalialia tiko vei keda na lewenivanua vakabibi o keda na iTaukei e na nodra tukuna ni vosa oqo e sa vakarerei kina ko Jisu se na vakabauta vaKarisito. Oqo e tukutuku lasu lece. Na vosa na *secular* e taqomaki kina na qaravi vakabauta vei Jisu, se vakabauta vakaKarisito. E solia ka taqomaka na nomu dodonu ni vakabauta me qaravi Jisu e na nomu vale se valenilotu.

Na duidui levu ga e keya ena veiqaravi vakamatanitu. Baleta na Matanitu e qarava kece na lewenivanua e Viti, wili kina na vei mata vakabauta ka eda tautauvata kina, sega ni dua e vakuwai mai e na veiqaravi ni Matanitu. Eda tautauvata kece kina.

E sega ni tukuni kina ni na Matanitu e qarava vakatabaki dua ga na nodra gagadre na vakabauta vaka Karisito. E sega ni tukuni kina ni kevaka o Lotu Vaka Karisito se o Vakabauti Jisu, e na solia vei iko edua na cakacaka vinaka e na loma ni Matanitu. Se kaya mada kevaka o Hindu e na veivuke vakatabaki dua vei iko na Minister ni Vuli e na koronivuli ni Hindu se baleta ni kevaka o tiko e na dua na i Soqosoqo Lotu ni Penitiko, o na qaravi ira ga na lewe ni nomu vavakoso lewenilotu baleta ni o ira na kena vo era Muslim se Anglican.

O keda kece na leweni vanua e Viti e tautauvata na noda dodonu se vakacava na noda bula ni vakabauta vakayalo se qaravi Kalou. Oqo e tautauvata kei na veiqaravi sa vakayacori tiko mai Ositerelia, Niusiladi kei America, Vanaranise kei ira na veimatanitu lelevu e Vuravura. Oqo talega e dodonu me vakayacori e Viti me vaka e sa tiko oqo e na loma ni noda Yavu Ni Vakavulewa. Na noda Yavu Ni Vakavulewa e taqomaka talega na nodra dodonu na veimata tamata se vakabauta era lewenivanua e Viti.

E vuqa na isoqosoqo e nodra ile me yaco o Viti me vanua Lotu Vakarisito. Oya baleta ni levu na iwiliwili ni lewenivanua era lotu vakarisito, ka ra kaya tiko me vakaliuci na nodra lotu kei na vakabauta.  
Qo e sega ni vakarisito me vaka e kaya *“mo solia vei Sisa na ka sa nei Sisa, solia vua na Kalou na ka e nona na Kalou”.* Kena ibalebale e rau duidui na vakabauta vakalotu  kei na Matanitu, na noda itavi vei rau e koto kina na duidui.

**VEIDIGIDIGI**

Ni bera niu dolava na soqo ni wainigunu oqo, au via vakabibitaka talega eke mo ni kila ni da sa tiko oqo e na gauna bibi ni Veidigidigi. Au sa uqeti kemuni mo ni vakayagataka na nomuni dodonu ka laki veidigidigi kece.

Sa rui bibi meda vakaitavi kece e na cakacaka oqo me rawa nida lewa kina na isoqosoqo vakapolotiki se mata vakaturi cava ko via digitaka me kauti keda yani ki liu.

Ni mani tiko na Turaga kei na Marama - sa ka ni marau vei au me’u mai dolava na cakacaka ni qaravi wainigunu e Dreketi e na siga ni kua. Vinaka vakalevu.

\_\_\_\_\_\_\_\_\_\_\_\_\_\_\_\_\_